Rikunarita-ORG/Wikinium huggingface dataset:
# Sekolah

Tampang sekolah
**Sekolah** (hurup Arab Gundul: سكوله) atawa **sekola** (hurup Arab Gundul: سكولا) entu lembaga nyang dibuat jadi tempat guru bakal ngajarin murid. Macem-macem sekolah ada banyak, misalnya guwernemèn punya sekolah *sekolah negeri* èn nyang bukan guwernemèn punya *sekolah swasta.* Nah, sekolahan ni juga' ada punya trap-trapnya, begantung pegimana atu negara punya sistimnya dah. Di Indonésia, sekolah dibelèk-belèk trapnya jadi (namanya paké basa Indonésia):

* *Taman kanak-kanak* (TK) atawa *raudatul atfal* (RA)
* *Sekolah dasar* (SD) atawa *madrasah ibtidaiah* (MI)
* *Sekolah menengah pertama* (SMP) atawa *madrasah sanawiah* (MTs)
* *Sekolah menengah atas* (SMA) atawa *madrasah aliah* (MA)
* *Perguruan tinggi* atawa *sekolah tinggi*.

Ada lagi sebenernya nama *kelompok bermain* atawa *play group* atawa *prasekolah*. Cuman, kaga' umum orang kita ikut nyang begituan. Biasanya, orang pada langsung TK atawa RA baé.

Kalo di jaman normal dulu, laèn lagi dia punya trap-trap.

Sekolah biasanya dipimpin ama hop sekolah (basa Indonésia: *kepala sekolah*). Ni hop sekolah juga' ada punya wakilnya nyang bakal ngebantu dia punya gawéan.

Dalem kita punya basa, basa Betawi, gedong sekolah digero'nya **sekolahan**. Sebagé lagi, orang nyang ada dapet didikan biasanya dibilangnya **anak sekolahan**.

## Ruju'an
# Kanada

**Kanada** (hurup Arab Gundul: کانادة; Inggris: *Canada*; Prasman: *Canada*) entu negara nyang letaknya di Amrik Lor èn watesan ama Amrik Serèkat di bekidul ama bekulonnya èn Grunlan di belah lor-wètannya. Sebagé lagi, ada berapa laotan nyang nyempèt ni negara, antara laèn Laotan Atlantik di blètannya, Laotan Teduh di bekulonnya, èn Laotan Kutub Lor di blèlirnya. Ni negara punya hopstad Otawa. Ni negara jenggar kabèhannya 9.984.670 km2 (3.855.100 mi2). Mangkanya, ni negara, kalu diliat deri dia punya jenggar kabèhan, paling gedé nomer dua dah seantéro dunia. Di sono, ada barang 39.858.480 orang nyang tinggal di mari. Adapun dia punya basa resmi entu basa Inggris ama basa Prasman.

## Ruju'an
# Pèrak

Pèrak punya tulad dalem bumbung
**Pèrak** (hurup Arab Gundul: فيراق) entu atu unsur kimia dalem jadwal unsur nyang gableg lambang **Ag**, bobot atum 107 ama nomer atum 47. Ni logem puti abu-abu nyang kaga' kena oksidasi ama dipaké bakal bikin peranti-peranti.
# Andora Tua

Andora Tua
**Andora Tua** (hurup Arab Gundul: اندورة توا; Katalan: *Andorra la Vella*; Spanyol: *Andorra la Vieja*; Prasman: *Andorre-la-Vieille*) ièlah Kepangèranan Andora punya ibu negeri. Ni kota adanya di dataran tinggi di belètannya Pegunungan Pirénéen, kecempèt ama Prasman èn Spanyol. Ni juga' jadi nama paroki nyang ngiterin tu ibu negeri.

Per tahon 2015, tu kota punya penjogrog ada secuplek 22.886 orang, èn di wilayah kotaan, nyang nglingkup juga' Escaldes-Engordany èn kampung-kampung keliterannya, ada 40.000 orang penjogrog lebi.

Gacoan utamanya ni kota entu pelancongan, biar kata ni negara juga' gableg pemasupan luar negeri jadi sorga belasting. Mèbel ama brèndi entu produk setempatnya. Bahnanya ada di ketinggian 1.023 m (3.356 kaki), ni jadi ibu negeri nyang paling tinggi di Èropa èn bekèn jadi pesanggrahan seluncuran.

## Ruju'an
# Paus

**Paus** (Latèn: *papa* deri Yunani: *πάππας* *pappas*) atawa kena dibetawiin jadi **Baba**, atawa bekèn juga digero sebagé dedengkot pendèta agung (*pontifex maximus* atawa *summus pontifex*), dedengkot Romèn (*Romanus pontifex*), atawa dedengkot daulat, entu uskup Roma (atawa dulunya baba dengkot atawa *patriark* Roma), entu Geréja Katolik seantéro dunia punya pentolan ama jadi hop negara atawa nyang daulat deri Negeri Paus èn di Kota Watikan semprakan abad kedelapan. Deri Katolik punya implengan, kedengkotan uskup Roma diturunin deri dia punya gelar sebagé pengganti suruan bakal Sint-Piter, nyang dapet kedengkotan deri Isa, nyang ngasi Piter Konci Sorga èn ungkulan bakal "ngiket ama ngebudalin", serenta ngangsrongin tu orang nama poyokan "batu" atawa umpak-umpak nyang entinya Geréja dibangun deri situ. Wayah gini, mah, nyang jadi Paus entu Lèo XIV, abis dia kepili kapan ari bulan 8 Méi 2025.

## Ruju'an